**Прозодија. Акценат речи**

Акценат је нарочито истицање јачине и висине једног слога у речи.

Овакво наглашавање има три особине: **јачину, висину и трајање**.

Самогласници су носиоци слога у речи, па се одговарајући акценат бележи изнад њих. Поред вокала **А**, **Е**, **И**, **О**, **У**, акценат може стајати и изнад слоготворног **Р**.

У српском књижевном језику постоје **четири акцента**:

* **краткосилазни (**изговара се кратко, јачина и висина тона нагло и истовремено падају: *сȍм, пȁста, пȅсма, смp̏т*)
* **краткоузлазни** (изговара се кратко, висина тона расте док јачина изговора опада: *бајкòвит, табèла, одàбрати, пу̀кōвнӣк*)
* **дугосилазни** (изговара се дуго, тон прво расте, па пада, истовремено са јачином изговора: *нȏћ, снȇг, кp̑в, здрȃвље*)
* **дугоузлазни** (изговара се дуго, висина тона стално расте: *сазрéвати, прáзан, ку́пати, бṕвно, óвца*)



Главна правила акцентовања речи српског књижевног језика:

а) једносложне наглашене речи могу имати само силазне акценте, дуге или кратке;

б) на првом слогу вишесложних речи могу бити сва четири акцента;

в) на унутрашњем слогу вишесложних речи могу бити само узлазни акценти.

**Ненаглашена (постакценатска) дужина** у стандардном језику може стајати само на слогу иза акцентованог слога. Примери: тр̀че̄ћи, ку̏ћōм, сѐстрōм, лȅпшӣ, дѐч̄ак.

**Прозодију** сачињавају чиниоци говора који се протежу на више гласова: јачина, тон, трајање, темпо, ритам, паузе. **Акценат речи** је најважнија прозодијска појава у вези са слогом и речју.

**ПАЖЊА: Последњи слог никада није наглашен!**

**ЗАДАТАК**

Подвуци наглашени самогласник у речима:

ПРИЛАГОДИТИ, ДУХОВИТ, БОЛЕСТАН, РАЧУНАТИ, САРАДЊА, ДРХТАТИ, НАГРАЂИВАТИ, ОЦРНИТИ